Document ID: 31985R0718

*****
ΚΑΝΟΝΙΣΜΟΣ (ΕΟΚ) αριθ. 718/85 ΤΗΣ ΕΠΙΤΡΟΠΗΣ
της 20ής Μαρτίου 1985
που τροποποιεί τον κανονισμό (ΕΟΚ) αριθ. 625/78 σχετικά με τις λεπτομέρειες της κρατικής αποθεματοποιήσεως του αποκορυφωμένου γάλακτος σε σκόνη
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 για κοινή οργάνωση της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1557/84 (2), και ιδίως το άρθρο 7 παράγραφος 5,
Εκτιμώντας:
ότι το παράρτημα Ι του κανονισμού (ΕΟΚ) αριθ. 625/78 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1128/84 (4), όσον αφορά την ποιότητα του αποκορυφωμένου γάλακτος σε σκόνη, προβλέπει στο σημείο 2 στοιχείο β) τις μεθόδους ελέγχου που χρησιμοποιούνται για την ανίχνευση ορισμένων προϊόντων·
ότι τελειοποιήθηκε μια νέα μέθοδος ανιχνεύσεως του ορού γάλακτος τύπου πυτίας, με τον προσδιορισμό των γλυκομακροπεπτιδίων με την υγρή χρωματογραφία υψηλής αποδόσεως, χάρις, κυρίως, στην κυκλική ανάλυση που πραγματοποιείται από ορισμένα ινστιτούτα έρευνας και από πολλά εργαστήρια ελέγχου των κρατών μελών· ότι η εν λόγω μέθοδος παρουσιάζει έκδηλα πλεονεκτήματα, μεταξύ των οποίων, κυρίως, η ταχύτητα εκτελέσεως αναλύσεων ρουτίνας πολυάριθμων δειγμάτων καθημερινά· ότι είναι σκόπιμο στο εξής να προβλεφθεί η δυνατότητα χρησιμοποίησης της μεθόδου αυτής προσαρμόζοντας τον κανονισμό (ΕΟΚ) αριθ. 625/78·
ότι, ωστόσο, θεωρείται σκόπιμο να υπάρξει μεταβατική περίοδος και προσαρμογή δώδεκα μηνών κατά τη διάρκεια της οποίας τα κράτη μέλη μπορούν ακόμη να χρησιμοποιούν τη μέθοδο του ελεύθερου σιαλικού οξέος και οι εμπορευόμενοι μπορούν να επικαλεσθούν τη μέθοδο αυτή σε περίπτωση αμφισβητήσεως των αποτελεσμάτων που προκύπτουν με τη νέα μέθοδο αναλύσεως·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκιμικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 625/78 τροποποιείται ως εξής:
1. Στο παράρτημα Ι, το κείμενο της δεύτερης περίπτωσης του σημείου 2 στοιχείο β) αντικαθίσταται από το εξής κείμενο:
« - ορός γάλακτος τύπου πυτίας: προσδιορισμός των γλυκομακροπεπτιδίων με υγρή χρωματογραφία υψηλής αποδόσεως (2). Ωστόσο, μέχρι και 31 Μαρτίου 1986, τα κράτη μέλη μπορούν επίσης να χρησιμοποιήσουν τον προσδιορισμό του ελευθέρου σιαλικού οξέος (3). Μέχρι την ημερομηνία αυτή, σε περίπτωση αμφισβητήσεως του ενδιαφερομένου, μετά από αίτησή του και με δικά του έξοδα, χρησιμοποιείται ο προσδιορισμός του ελευθέρου σιαλικού οξέος. Τα λαμβανόμενα με τον τρόπο αυτό αποτελέσματα θεωρούνται οριστικά.»
2. Στο παράρτημα Ι, η παλαιά σημείωση «(2)» γίνεται σημείωση « (3)» και παρεμβάλλεται η ακόλουθη σημείωση «(2)»:
«(2) Η μέθοδος είναι εκείνη η οποία περιλαμβάνεται στο παράρτημα V.»
3. Το παράρτημα του παρόντος κανονισμού προστίθεται ως παράρτημα V.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Μαρτίου 1985.

Labels: 3
17
16